Alexis Hernández, Francisco Carpena i José Miguel Alguer, guanyadors del XXXV Concurs Nacional de Pintura El Piló
2025-07-24

La seu de l’Entitat Cultural Valenciana El Piló de Burjassot ha acollit el lliurament de premis del XXXV Concurs Nacional de Pintura El Piló, un concurs consolidat en el panorama pictòric nacional que, un any més, ha comptat amb innombrables obres presentades al mateix, amb la difícil tasca del jurat de triar als guanyadors.

Amb la presència del Regidor de Festes, Manuel Pérez Menero, la Regidora de Sanitat, Olga Camps i el president del Piló, Josep Barat, es van lliurar els guardons d’enguany a Alexis Hernández Díaz, Premi EL Piló, dotat amb 1.100 euros, per la seua obra “Superfícies”, a Francisco Carpena Muñoz, Premi “Barat de Novella”, dotat amb 750 euros, per la seua creació “Refineria d’escombreras”, i a José Miguel Alguer Romero, Premi “Ciutat de Burjassot”, també dotat amb 750 euros, per la seua obra “Urbana rústica i Pont del Sant Crist de Bocairent”.

Una vegada lliurats els guardons, i després de les paraules d’Olga Camps i de Josep Barat, es va donar per inaugurada l’exposició dels 27 quadres seleccionats en el concurs d’enguany; una exposició que podrà visitar-se en la seu de El Piló, c/Doctor Moliner, 10, fins al 30 d’octubre, en dies laborables, de 19 a 21 hores.